ธปท.โยนรัฐเร่งลงทุนพยุงเศรษฐกิจขาลง
ธปท. ตามติดปัจจัยเสี่ยงรายงาน กนง. ปรับคาดการณ์เศรษฐกิจใหม่เดือน มิ.ย.นี้ กระตุ้นรัฐบาลเร่งลงทุนพยุงและปรับโครงสร้างเศรษฐกิจ
31 พ.ค. 2562

ธปท. ตามติดปัจจัยเสี่ยงรายงาน กนง. ปรับคาดการณ์เศรษฐกิจใหม่เดือน มิ.ย.นี้ กระตุ้นรัฐบาลเร่งลงทุนพยุงและปรับโครงสร้างเศรษฐกิจ
น.ส.พรเพ็ญ สดศรีชัย ผู้อำนวยการเศรษฐกิจมหภาค ธนาคารแห่งประเทศไทย (ธปท.) เปิดเผยว่า เศรษฐกิจไทยไตรมาส 2/2562 จะขยายตัวได้ดีกว่าไตรมาสแรก เนื่องจากการส่งออกในเดือน เม.ย. 2562 ขยายตัวติดลบน้อยลง และการบริโภคในประเทศยังขยายตัวได้
อย่างไรก็ตาม เศรษฐกิจไทยยังมีความเสี่ยงจากสงครามการค้าสหรัฐกับจีน ซึ่ง ธปท. ได้ติดตามเพื่อที่จะรายงานคณะกรรมการนโยบายการเงิน (กนง.) ที่จะประชุมในเดือนมิถุนายนนี้รับทราบ ซึ่งจะมีการปรับคาดการณ์เศรษฐกิจไทยใหม่ จากเดิมที่คาดว่าจะขยายตัวได้ 3.8% ภายใต้การส่งออกขยายตัวได้ 3%
"การส่งออกไทยไตรมาสแรกขยายตัวติดลบ แต่การส่งออกเดือนเม.ย. ดีขึ้น มีการติดลบน้อยลง แต่ภาพรวมทั้งปีต้องขอรอดูตัวเลขการส่งออก พ.ค. ก่อน ซึ่งมีผลกระทบจากสงครามการค้ารอบใหม่" น.ส.พรเพ็ญ กล่าวน.ส.พรเพ็ญ กล่าวว่า ในส่วนของภาครัฐควรเร่งการลงทุน เพราะนอกจากพยุงเศรษฐกิจที่ขยายตัวลดลงได้แล้ว ยังเป็นการเพิ่่มขีดความสามารถการแข่งขันของประเทศไปด้วย สำหรับงบประมาณรายจ่ายปี 2563 ที่เริ่มใช้ช้าไป 3 เดือน จะมีผลกระทบการใช้จ่ายงบลงทุนบ้าง แต่ทางรัฐบาลได้เตรียมแก้ปัญหาไว้โดยการให้การเร่งทำสัญญาจัดซื้อจัดจ้างล่วงหน้า เมื่องบประมาณ 2563 มีผลบังคับใช้ ก็จะได้มีการเซ็นสัญญาเริ่มดำเนินโครงการได้ทันที ซึ่งจะทำให้การเบิกจ่ายงบลงทุนได้เร็วขึ้น
"ภาครัฐต้องเร่งการลงทุน เพราะช่วยทั้งเรื่องการพยุงเศรษฐกิจและปรับโครงสร้างเพิ่มประสิทธิภาพเศรษฐกิจของประเทศด้วย เพราะการพึ่งการส่งออกที่มีผลกระทบจากสงครามการค้า เป็นปัจจัยนอกประเทศ เป็นเรื่องที่ควบคุมไม่ได้ การขยายตัวของเศรษฐกิจไทยต้องพึ่งเศรษฐกิจในประเทศ" น.ส.พรเพ็ญ กล่าว